**Manje je više**

**(Laička kolumnica [170])**

**Advent: obnavljanje ljudskosti**

Četvrta adventska nedjelja trasira duhovni vrhunac došašća. Ovonedjeljnom evanđeoskom perikopom (Lk 1, 39-45) odzvanja radosni Elizabetin kliktaj, pozdravljajući „blaženu među ženama“. Taj razbuđujući glas blagotvorno nadvisuje kičastu turističku ugođajnost kuhanog vina, pečenih kobasica i kaloričnih slastica, čime se obesnažuje činjenica da je pred vratima *Božić*, jer taj sajmeni *advent* kao da ne zna da ga *Badnjak* blago odvodi u prošlost.

Dok pišem ove retke, zbiva se nešto što je gotovo nemoguće opisati riječima laičkog promišljanja. U meni se usred svjetovne zahuktalosti radnog dana ostvaruje naslovna sintagma ove kolumnice: *obnavlja se* moja *ljudskost*. To se ne događa samo meni. Osebujni proces obnavljanja ljudskosti žubori u skrovitoj nutrini svakog čovjeka koji ukupnošću svoga djelatnog življenja časno, čestito i dostojanstveno teži za dobrotom, ljepotom, ljubavlju i istinom, bez obzira na to kojem svjetonazoru, vjeroispovijesti, rasi i naciji pripadao. Kao što se ljudski organizam stalno biološki obnavlja, pa tijelo unatoč boljeticama i sličnim nedaćama uzmaže primjereno funkcionirati tijekom više desetljeća, tako se, radimo li na sebi, svejednako obnavljaju i naše mentalne, duševne i duhovne sposobnosti.

Nisam kadar definirati ljudskost, ali ovjerovljeno spoznajem da je *krhka* ljudskost nadasve bitna i mila dragom Bogu kojemu nije bilo dosta što je na svoju sliku i priliku *stvorio* čovjeka, nego se, primajući nas u spasonosno božansko okrilje, *utjelovio* te u liku Isusa Krista postao *Čovjekom*. Puninu ljudskosti posvema dosežemo *radom* koji nije Božja *kazna*. Djelovanjem bistra uma i spretnih ruku pokreću se svi ljudski stvaralački potencijali.

Na temeljitije bavljenje ljudskošću nuka me pjesnik i prijatelj **Drago Štambuk**. U prvom ciklusu spomenute pjesničke zbirke *Theurgia* nailazimo na izričajno bremenitu *čest* u kojoj čitamo:

*Bog je milostiv i otvorenih ruku pruža zagrljaj / u sebe beznadno zaljubljenu čovjeku. Neprestance / – poput okamenjene planine Svevišnji motri / i doziva načetu ljudskost.* (48)

 Milostivi Bože, iscijeli, obnovi i preobrazi našu načetu ljudskost!

Sead Ivan Muhamedagić